Odločba Komisije

z dne 4. decembra 2000

o načelnem priznavanju popolnosti dokumentacije, predložene v podroben pregled zaradi možne vključitve UBH 820;UR 50601 (beflubutamid) v Prilogo I k Direktivi Sveta 91/414/EGS o dajanju fitofarmacevtskih sredstev v promet

(notificirano pod dokumentarno številko K(2000) 3648)

(Besedilo velja za EGP)

(2000/784/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2000/68/ES [2], in zlasti člena 6(3) Direktive,

ob upoštevanju naslednjega:

(1) Direktiva 91/414/EGS (v nadaljevanju "Direktiva") predvideva razvoj seznama aktivnih snovi Skupnosti, registriranih za vključitev v fitofarmacevtska sredstva.

(2) 27. junija 2000 je UBE Europe GmbH oblastem Nemčije predložil dokumentacijo o aktivni snovi UBH 820;UR 50601 (beflubutamid), z namenom vključitve v Prilogo I Direktive.

(3) Oblasti Nemčije so Komisiji sporočile, da sodeč po prvem pregledu dokumentacija izpolnjuje zahteve po podatkih in informacijah iz Priloge II k Direktivi. Dokumentacija po njihovem mnenju vsebuje tudi podatke in informacije, ki jih zahteva Priloga III k Direktivi, kar zadeva eno fitofarmacevtsko sredstvo, ki vsebuje zadevno aktivno snov. Prijavitelj je naknadno poslal dokumentacijo Komisiji in drugim državam članicam v skladu s členom 6(2).

(4) Dokumentacija je bila predložena Stalnemu odboru za zdravstveno varstvo rastlin 18. oktobra 2000.

(5) Člen 6(3) Direktive zahteva uradno potrdilo na ravni Skupnosti, da vsaka dokumentacija izpolnjuje zahteve po podatkih in informacijah iz Priloge II in za najmanj eno fitofarmacevtsko sredstvo, ki vsebuje zadevno aktivno snov, v Prilogi III k Direktivi.

(6) Tako potrdilo je potrebno zato, da se omogoči podrobni pregled dokumentacije ter da imajo države članice možnost odobriti začasne registracije za fitofarmacevtska sredstva, ki vsebujejo zadevno aktivno snov v skladu s členom 8(1) Direktive.

(7) Ta odločba ne posega v pravico Komisije, da od vlagatelja zahteva, da državi članici poročevalki predloži dodatne podatke ali informacije za razjasnitev nekaterih točk v dokumentaciji. Zahteva za predložitev dodatnih podatkov, potrebnih za razjasnitev dokumentacije, ne vpliva na časovni rok za predložitev poročila iz uvodne izjave 9.

(8) Države članice in Komisija se strinjajo, da bo Nemčija izvedla podroben pregled dokumentacije za UBH 820;UR 50601 (beflubutamid).

(9) Nemčija bo čim prej in najpozneje v roku enega leta od datuma objave te odločbe Komisiji sporočila ugotovitve pregledov, skupaj s kakršnimi koli priporočili o vključitvi ali nevključitvi ter s tem povezane pogoje.

(10) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Dokumentacija, ki jo je UBE Europe GmbH predložil Komisiji in državam članicam z namenom vključitve UBH 820;UR 50601 (beflubutamid) kot aktivne snovi v Prilogo I k Direktivi 91/414/EGS in je bila 18. oktobra 2000 predložena Stalnemu odboru za zdravstveno varstvo rastlin, načeloma izpolnjuje zahteve po podatkih in informacijah iz Priloge II k Direktivi. Dokumentacija izpolnjuje zahteve po podatkih in informacijah iz Priloge III k Direktivi, kar zadeva eno fitofarmacevtsko sredstvo, ki vsebuje UBH 820;UR 50601 (beflubutamid), upoštevajoč predlagane uporabe.

Člen 2

Ta odločba je naslovljena na države članice.

V Bruslju, 4. decembra 2000

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 276, 28.10.2000, str. 41.

--------------------------------------------------